বস্তুত, চাক্ষুস-দর্শনের মাধ্যমে দৃশ্যপটের বিভিন্ন বৈশিষ্ট্য আমরা কি রূপে ‘দেখবো’ তা আমাদের অতীত অভিজ্ঞতার ভিত্তিতে গড়ে ওঠা প্রত্যাশার উপর নির্ভর করে। প্রত্যাশা অনুযায়ী কি দেখবো তা আরোপিত হয় মস্তিষ্কের বিভিন্ন অঞ্চলে। যেমন চোখের সামনে বিভিন্ন বস্তুর রঙ ও গঠন চেনার ক্ষেত্রে V1, V2, V3 ও V4 অঞ্চলে। আর চেহারা ও বস্তু চিনতে পারার ক্ষেত্রে গড়ে ওঠে নিম্ন-টেম্পোরাল লোবে; গতি আর স্থান বিষয়ক সচেতনতার ক্ষেত্রে হয় প্যারাইটাল লোবে। এ ধরনের প্রভাব বিস্তার অনেক ক্ষেত্রে চোখ-থেকে-আসা তথ্যের নৈরাজ্যকর বিশ্লেষণ করে, যেমনটা হয় বিভিন্ন বিভ্রমের ক্ষেত্রে। তবুও এ অভিজ্ঞতা-নির্ভর-প্রত্যাশা প্রভাব আছে বলেই আমরা বিভিন্ন চোখে দেখে ঘটনা অনুযায়ী খুব দ্রুত সাড়া দিতে পারি। রেটিনার স্নায়ু কোষে ‘আলো’ ধরা থেকে শুরু করে প্রাথমিক দৃশ্য কর্টেক্সে রেখা ও বস্তুর কিনারা দেখে উচ্চতর দৃশ্য কর্টেক্সে আঁখিপটের সামনে থাকা বিভিন্ন বস্তু চিনে তাদের পারস্পারিক স্থানিক অবস্থান বোঝা কাজটি মানব মস্তিষ্কের দর্শন-ব্যাবস্থা খুব দক্ষতা ও দ্রুততার সাথে করে। আমাদের প্রজাতীর টিকে থাকার সংগ্রামে এই নৈপুন্যর অবদান কম নয়।